b'\n_START_ARTICLE_\nPihalni orkester Be\xc5\xbeigrad\n_START_SECTION_\nZgodovina orkestra\n_START_PARAGRAPH_\nPihalni orkester Be\xc5\xbeigrad je naslednik Mladinske godbe Je\xc5\xbeica, ki je delovala v petdesetih letih prej\xc5\xa1njega stoletja. Nekdanji \xc4\x8dlani te godbe so se leta 1981 tudi s pomo\xc4\x8djo krajevne oblasti ponovno zbrali in ustanovili Pihalni orkester Be\xc5\xbeigrad, ki od takrat deluje neprekinjeno.\n_START_SECTION_\n1952 - 1957: Mladinska godba Je\xc5\xbeica\n_START_PARAGRAPH_\nPrvi zametki delovanja pihalnega orkestra v dana\xc5\xa1nji obliki segajo v leto 1952, ko je bila na pobudo Prosvetnega dru\xc5\xa1tva Svoboda na Je\xc5\xbeici ustanovljena Mladinska godba na pihala, ki je imela prostore v nekdanji ob\xc4\x8dini Je\xc5\xbeica. Prvo teoreti\xc4\x8dno znanje je \xc4\x8dlanom podajal gospod Franc Jakopi\xc4\x8d, \xc4\x8dlan voja\xc5\xa1ke godbe. U\xc4\x8dili so se spoznavanje lestvic, branje not ter poznavanje posameznih instrumentov v godbi. Instrumente so posamezniki dobivali na vajah postopoma. Igranja jih je u\xc4\x8dil gospod Franci Kosem, sicer aktivni glasbenik Godbe milice v Ljubljani. Kasneje ga je zamenjal profesor Adi \xc5\xa0korjanc, \xc4\x8dlan opernega orkestra. Po treh mesecih je godba zaigrala dr\xc5\xbeavno himno in \xc5\xa1e dve skladbi v Kulturnem domu Je\xc5\xbeica pod imenom Mladinska godba Je\xc5\xbeica. Program se je \xc5\xa1iril, potrebe po igranju ob raznih prilo\xc5\xbenostih so postajale vedno ve\xc4\x8dje - dr\xc5\xbeavni prazniki, budnica, odkritja spomenikov in raznih obele\xc5\xbeij. Igrali so tudi za takratne \xc4\x8dase pomembnem mitingu na Okroglici. Sodelovali so tudi na drugih kulturnih prireditvah in gasilskih veselicah v doma\xc4\x8dem kraju in okolici. Mladinska godba je vseskozi \xc5\xa1tela okoli 20 aktivnih in nekaj podpornih \xc4\x8dlanov. Glasbeno znanje so nekateri pridobivali tudi v glasbeni \xc5\xa1oli Franc \xc5\xa0turm. Mladinska godba na pihala Je\xc5\xbeica je delovala pet let, nazadnje je zaigrala za dr\xc5\xbeavni praznik novembra 1957.\n_START_SECTION_\n1981 - 1996\n_START_PARAGRAPH_\nLeta 1979 se je ponovno rodila ideja o ustanovitvi pihalnega orkestra v tedanji ob\xc4\x8dini Ljubljana Be\xc5\xbeigrad, ker v tem delu Ljubljane ni bilo orkestra za praznovanja in prireditve za Be\xc5\xbeigradom. S sklepom Izvr\xc5\xa1nega sveta SO Be\xc5\xbeigrad je bil imenovan odbor za ustanovitev Pihalnega orkestra Be\xc5\xbeigrad: predsednik Jo\xc5\xbee Bu\xc4\x8dar in \xc4\x8dlani Franc \xc5\xbditnik, Jo\xc5\xbee Ga\xc5\xa1pari\xc4\x8d, Mira \xc5\xa0ubelj in Slavko Kokalj. Po enem letu priprav je bil s ponovnim sklepom Izvr\xc5\xa1nega sveta SO Be\xc5\xbeigrad 12. 2. 1981 ustanovljen Pihalni orkester Be\xc5\xbeigrad v okviru KUD Stadion. Za prvega dirigenta je bil postavljen akademski glasbenik Leander Pegan. lstega leta so imeli prvi nastop, prvi samostojni koncert pa je orkester izvedel leta 1982 na odru Dru\xc5\xbebenega doma Stadion. Kasneje se je \xc5\xa1tevilo njihovih nastopov pove\xc4\x8devalo in raz\xc5\xa1irilo po vseh krajevnih skupnostih Be\xc5\xbeigrada ter tudi zunaj ob\xc4\x8dine.._NEWLINE_Po smrti prvega dirigenta Leandra Pegana 21. marca 1983, je dirigentsko mesto prevzel Du\xc5\xa1an Nedovi\xc4\x87, akademski glasbenik - kontrabasist Slovenske filharmonije. Repertoar je raz\xc5\xa1iril z zahtevnej\xc5\xa1imi skladbami iz klasi\xc4\x8dne literature poleg zabavnega \xc5\xbeanra doma\xc4\x8dih in tujih skladateljev. Orkester se je po njegovim vodstvom prvi\xc4\x8d podal v tujino k zamejcem v Italijo (Nabre\xc5\xbeina, Zgonik, Grade\xc5\xbe). Prav tako na povabilo slovenskega kulturnega dru\xc5\xa1tva je orkester gostoval na Hrva\xc5\xa1kem v Zagrebu in izvedel samostojni koncert na trgu ter parado po ulicah Zagreba._NEWLINE_Jeseni leta 1989 je dirigentsko mesto za\xc4\x8dasno prevzel Viktor Kresnik, namestnik dirigenta in predvodnik Papirni\xc5\xa1kega pihalnega orkestra Vev\xc4\x8de, s katerim je orkester \xc5\xbee prej veliko sodeloval._NEWLINE_Septembra leta 1990 je dirigentsko palico prevzel Baki Jashari, akademsko izobra\xc5\xbeen glasbenik. Orkester je pridobil veliko novih \xc4\x8dlanov, iz\xc5\xa1olanih na glasbeni \xc5\xa1oli Franc \xc5\xa0turm (\xc5\xa0i\xc5\xa1ka/Be\xc5\xbeigrad), nekaj pa jih je \xc5\xa1tipendiral tudi orkester sam. Pihalni orkester je prvi\xc4\x8d gostoval na mednarodnem festivalu godb v mestu S\xc3\xa1rv\xc3\xa1r na Mad\xc5\xbearskem avgusta 1993, nato pa ponovno vsako drugo leto. Julija 1994 in 1999 pa je v Ljubljani gostoval mad\xc5\xbearski pihalni orkester iz S\xc3\xa1rv\xc3\xa1rja.\n_START_SECTION_\n1996 - 2016\n_START_PARAGRAPH_\n15. obletnico na novo ustanovljenega orkestra, je orkester proslavil na spomladanskem koncertu 8. maja 1996. Program koncerta sta skupaj pripravila in dirigirala Baki Jashari in Viktor Kresnik. Za Bakija Jasharija je bil to poslovilni koncert s Pihalnim orkestrom Be\xc5\xbeigrad, saj je prevzel dirigentsko mesto v Cerkni\xc5\xa1ki godbi . Orkestru je dirigiral prvi del koncerta, drugi del pa je prevzel Viktor Kresnik, ki je bil odtlej ponovno dirigent orkestra._NEWLINE_Leta 1996 se je orkester na desetdnevni turneji po Republiki Irski in Severni Irski udele\xc5\xbeil poletnih festivalov, med njimi znanega festivala Ballina Salmon. Pripravil je celove\xc4\x8derne koncerte v vseh ve\xc4\x8djih mestih Severne Irske: Draperstownu, Magheri, Coalislandu, Lisburnu, Belfastu in na skrajnem severu v mestu Carndonagh v pokrajini Inishowen._NEWLINE_Na slavnostnem bo\xc5\xbei\xc4\x8dno-novoletnem koncertu ob 15. obletnici leta 1996 je Pihalni orkester Be\xc5\xbeigrad predstavil tudi svojo prvo zvo\xc4\x8dno kaseto. Nato je s pomo\xc4\x8djo RTV Slovenija leta 1997 posnel \xc5\xa1e video kaseto in \xc5\xa1e drugo zvo\xc4\x8dno kaseto in v letu 2001 tretjo zvo\xc4\x8dno kaseto._NEWLINE_Orkester se je povezal z godbo iz mesta Tamm pri Stuttgartu v Nem\xc4\x8diji in v letu 1999 tam gostoval, istega leta pa je nem\xc5\xa1ki orkester obiskal Ljubljano in imel koncert v centru mesta. Prav tako je orkester gostil godbenike prijateljske godbe iz Dubrovnika ter tam gostoval leta 1999. Julija leta 2000 je orkester izvedel 10-dnevno turnejo po ju\xc5\xbeni Franciji v sodelovanju z Ansamblom ljubljanskih ma\xc5\xbeoretk. Sodeloval je na festivalu v mestu Langeac in na festivalu godb\xc2\xa0\xc2\xbbGlasba brez meja\xc2\xab\xc2\xa0v mestu Mazamet._NEWLINE_Ob 70. rojstnem dnevu skladatelja Vinka \xc5\xa0trucla leta 2003 je izdal zgo\xc5\xa1\xc4\x8denko\xc2\xa0\xc2\xbbBestri\xc2\xab, imenovano po skladbi, ki jo je ta napisal prav za POB._NEWLINE_Leta 2011 je orkester praznoval svojo 35-letnico ter 30 let sodelovanja z Ansamblom ljubljanskih ma\xc5\xbeoretk in ob tem tudi izdal novo zgo\xc5\xa1\xc4\x8denko\xc2\xa0\xc2\xbbZa lep\xc5\xa1i svet\xc2\xab, tudi po skladbi Vinka \xc5\xa0trucla za be\xc5\xbeigrajski orkester ._NEWLINE_Od leta 2013 je dirigent orkestra profesor Jo\xc5\xbee Kregar.'